
Főleg Csengének


„ÉRZÉSEIM? AZOK NINCSENEK.”

1.
 
ŐSZ
(ELEJE)

– Nos, ez egy modellértékű felelet volt! – mosolyodott el a Bárónő. Bűbájosan.

Szegény Pat már azt hitte, hogy megúszta, egyszerűen sosem volt képes igazán rosszat elképzelni senkiről.

 

Lényegében ezért nyaral Patrícia idén a pszichiátriai osztályon. Ezért parkolok én is harmadik hete egy világtól elzárt kiskunsági tanyán, ahol néhány tyúkon és macskán kívül senki sincs láb alatt.

De ne szaladjunk ennyire a dolgok elé!

 

– Nagyjából mindent elmondtál, amit a könyvről tudni illik. Látszik, hogy tényleg elolvastad… mert elolvastad, ugye? – kérdezte még bűbájosabban a Bárónő.

Erre mindenkinek elkezdett vijjogni a fejében a sziréna, persze Paton kívül. Ő csak bólintott mosolyogva, hogy „aha”, és indult a helyére.

– Várj, még egy kérdés! – állította meg a tanárnő. – Valójában… tetszett neked Janne Teller regénye?

– Tetszett, igen… nagyjából – válaszolta Pat, és tétován megállt félúton a padok meg a tanári asztal között.

– És mondd csak, miért tetszett? Mi a te saját véleményed róla? Mi volt a kedvenc jeleneted? – folytatta a Bárónő a kínzást. Pat meg csak álldogált a nagy büdös semmiben, egyik lábáról a másikra, és huzigálta a pulóverét.

– Megértem, hogy nehéz egy ilyen műből kedvenc jelenetet felidézni – mosolyodott el a tanárnő azon a bizonyos módon, amiről már mindenki tudta, hogy nem jöhet utána semmi jó. – Kérlek, oszd meg velünk, melyik részét utáltad a legjobban. Mi volt az, ami felkavart? Melyik szereplőt sajnáltad a leginkább?

Pat lehajtotta a fejét, és a füle tövéig pirult. Mondjuk, ha egy kicsivel jobban tud improvizálni, simán kitalálhatott volna valamit, de ő soha nem volt jó ilyen helyzetekben. A Bárónő pedig kényelmesen felállt az asztal mögül, megkerülte, felült a tetejére, és ráérősen lóbálni kezdte tűsarkúba erőszakolt, híresen formás lábát.

Másfél perc kínos csend után végre megszólalt. A Bárónő. Pat csak állt ott félúton, lefagyva.

– Patrícia, nyilvánvaló számomra, hogy nem olvastad el a kötelező olvasmányt. Annak ellenére, hogy júniusban több mint három órát áldoztam fel azért, hogy veletek együtt olyan műveket keressünk, melyek méltán tartanak igényt az érdeklődésetekre. Eszem ágában sem volt feladni az Antigonét vagy az Odüsszeiát. Mert azok – mint a barátnőd megfogalmazta volt – ókori kövületek.

Éreztem, hogy Zsófi megpróbál kiterjedés nélküli mértani ponttá zsugorodni mellettem. Az egész osztály tudta: ha a Bárónőt valaki felbosszantja, jó esetben is egy ötperces, barokk körmondatokban fogalmazott megalázás következik, amiben még említés szintjén sem akart senki részt venni. Néhány lány persze csillogó szemmel várta a tanárnő szavait – leginkább azok, akik (ronda, tésztaseggű tehenek lévén) minden apróságtól, amivel Patot bántani lehetett, gyakorlatilag elájultak a gyönyörtől. De a legtöbben szánakozva néztük a csajt. Vagy a térdünket. Vagy a padunkra írt-rajzolt művészi alkotásokat…

– Patrícia, két hónapod lett volna erre az alig százharminc oldalas könyvre. Két éve ismertek, pontosan tudjátok, mire vagyok kíváncsi egy-egy művel kapcsolatban, biztosan nem arra, hogy egy nappal a felelés előtt mit tudtok kiguglizni róla. Hanem. Szeretném. Ha önállóan. Gondolkodnátok.

Elég röhejes volt hallgatni a Bárónőt, ahogy Oravecz Nóra legszebb posztjait idéző hangnemben beszél. Lett volna, ha. Nem. Rólunk. Van szó.

– Akármennyire lehetetlennek érzitek, én is tudom használni a világhálót. Patrícia, te mára egy neten található kritikából készültél. Illetve bemagoltad szóról szóra. Igazam van?

Pat megszégyenülten bólintott. A Bárónő folytatta:

– Abból, amit elsőnek dobott ki a kereső. Még arra sem voltál képes, hogy valamelyest átfogalmazd a szerző szavait. Mert az fáradságba és időbe telt volna. A méregdrága időtöket pedig igazán kár lenne olvasásra, vagy ha az már tényleg lehetetlen, valamivel szélesebb körű tájékozódásra fordítani. Gondolom, egész nyáron nem volt érkezésed erre a százharminc, ismétlem: százharminc oldalra! Na, tűnés a helyedre, kettes, de csak mert legalább utánanéztél.

Pat arca mintha felengedett volna. A kettes, az nem egyes. Azt még meg tudja magyarázni az apjának. Talán mégis elengedi délután a válogatásra. Talán mégsem kell megint hetekig net nélkül rostokolnia a szobájában. Talán…

– Azaz… mégsem! – szólt utána a tanárnő. – Majdnem elfelejtettem, hol vagyunk. Ez az iskola, mint talán már észrevettétek, a legjobb gimnáziumok egyike az országban. Elit hely. Itt neveljük a jövő értelmiségének legjavát. A jövő értelmiségének pedig tisztában kell lennie a plágium megengedhetetlenségével. Tehát kettes, Patrícia, ha meg tudod mondani, kinek a kritikájából készültél.

Persze hogy nem tudta megmondani. Csak ült a helyén a száját beharapva, és próbálta nem elbőgni magát.

– Ez esetben sajnos elégtelen. Tisztában vagyok vele, hogy nem tudományos karrierre vágysz, kedvesem, de talán a kifutók világában is létezik olyan, hogy alapvető etikai norma! – vitte be az utolsó, megsemmisítő találatot ez a magát álságos módon emberi lénynek tituláló, két lábon (két bődületesen jó lábon) járó szemétláda.

 

Nem tudom pontosan megmondani, miért éppen ezzel kezdtem ezt az egészet. De pont a Bárónő szerint minden történetnek kell, hogy legyen kezdete, csúcspontja és vége. Még akkor is, ha elsőre esetleg nem nyilvánvaló, melyik melyik. Szóval amikor nagy nehezen rászántam magam, hogy leírom, mi történt velünk az utóbbi szűk egy évben, azaz hogyan jutottunk el odáig, hogy az egyikünk hetek óta szótlanul ül egy lefüggönyözött, csendes szobában, a másikunk az óceán túlsó partján kezdi újraépíteni az életét (természetesen a tökéletes családja teljes támogatásával), a harmadikunk meg csökönyösen ragaszkodik hozzá, hogy nem tehetünk semmiről (fesztiválról fesztiválra szédül, és megpróbálja eljátszani a gondtalan tizenhét évest), akkor muszáj volt keresnem egy pontot, ahol ez az egész elkezdődött. És ezt találtam.

Bánki doktornő szerint Patríciának segít, ha valaki más szempontjából is felidézheti a történteket. Én ezt nem igazán értem, mindenesetre ha Patról van szó, ez a legkevesebb, amit megtehetünk. Mondjuk, Zsófi és Lidi nem töri magát különösebben. Az egyikük, ugye, hetente végigtombolja ugyanazokat az Irie Maffia- és 30Y-koncerteket, amiket valszeg ő is pontosan ugyanúgy un, mint a színpadon haknizó zenészek, a másik — a FB szerint — meg jelenleg épp a Macy’sben válogatja össze magának az oklahomai „college”-ba nélkülözhetetlen alapdarabokat.

Még jó, hogy van net, másképpen honnan is tudnám, mi van a legjobb barátnőimmel?

Mellesleg Bánki doktornő azt mondta, hogy nekem is segíthet ez az írás feldolgozni — blablabla… —, és hogy ne felejtsem el leírni a saját helyzetemet és érzéseimet sem.

A helyzetemről annyit, hogy az egész nyarat a nagyanyáim kiskunsági tanyáján szándékozom eltölteni, számos macska és tyúk társaságában. Ez a terv.

És ezt akkor sem vagyok hajlandó megmásítani, ha apám hetente újabb nyaralási ötlettel áll elő. Tegnap azzal jött, hogy Mallorca. Hát leszarom Mallorcát! Itt minden van, amire most szükségem lehet (és ez leginkább az, hogy mindenki hagyjon békén). Az az egyetlen problémám, hogy a nagyanyáim (mármint jó apám özvegy anyja és annak szintén özvegy barátnője) a neten utánanéztek a kamaszokat veszélyeztető lelki betegségeknek, de csak az anorexiáig jutottak, így most naponta háromszor válogatott ínyencségekkel tömnek. Én meg kajálok rendesen, egyrészt momentán leszarom a kilókat is, nemcsak Mallorcát, másrészt meg arra azért kíváncsi lennék, hogy napi minimum félmaraton mellett hogy hízik el valaki.

Ja, és hátravannak még az érzéseim. Érzéseim?

Azok nincsenek.

A szünetben a folyosó egyik eldugott zugában próbáltuk Patot lelki elsősegélyben részesíteni. Zsófi lerohant egy light kóláért meg egy krémesért, mondjuk, a krémest elejtette, amikor Boldi nekiment, de legalább a szándék megvolt. Mi Lidivel két oldalról támogattuk, duruzsoltunk a fülébe, hogy hátha mégis elengedi az apja.

Azt hittük, senkinek nem tűnik fel a mikropszichiátriánk. Ebben a suliban elég nagy a nyomás, deklarált versenyistálló, előfordul, hogy valaki nem bírja a feszkót… De feltűntünk, méghozzá Vajda Jucusnak, aki kinézetét tekintve az Of Monsters and Men énekesnőjére hajaz (tehát konkrétan úgy néz ki, mint egy lunatikus), helyzetét tekintve viszont a matek- és fizikatanárunk. És jó fej. A legjobb fej az egész tanári karból, az anyámat is beleértve (sajnos).

Mivel Pat képtelen volt kinyögni bármit is, én vázoltam a helyzetet.

– Hát ez elég vacakul hangzik – hümmögött Jucus. – Ráadásul de facto, már bocs, nagyjából igaza is van a Bá… a Bérczesi tanárnőnek.

Eltolt minket Patrícia mellől, és megölelte. Komolyan. Mintha a mamája lett volna. Hát, mondjuk, ilyenben sem volt része a csajnak az utóbbi néhány évben.

– Valakinek beszélnie kellene a tanárnővel – mondta, miközben egy zsepit nyomott Pat orra alá. – Úgy értem, egy tanárnak… hátha… na persze megenyhülni nem fog, de legalább adhatna neked még egy esélyt. Vagy később írná be az osztályzatot, legalább egy nappal. Hogy elmehess arra a válogatásra vagy mire, ha olyan fontos neked.

Vajda Jucus pontosan tudta, miről beszél. Patnak a magyaron kívül a matek sem tartozott az erősségei közé. Ha nem lett volna elképesztően szorgalmas, már rég megbukott volna mindenből kétszer (bár igazából nem is volt szorgalmas, csak nem engedhette meg magának, hogy ne legyen az). De Jucus már vagy ezerszer megoldotta, hogy ne kelljen beírnia a rossz jegyeit az e-naplóba. Vagy legalább ne azonnal. Mindenkinek adott még néhány utolsó esélyt. Anyám meg a többi tanár szerint érthetetlenek a Jucus módszerei, de mivel évente minimum egy tanítványa bent van az első tízben az OKTV-n, nem piszkálhatják.

– A tanárnő esetleg beszélne vele? – kérdezte Lidi.

– Én? Lidikém, ekkora marhaságot semmiképpen nem tennék. Ha én beszélnék Bérzcesi tanárnővel, akkor a legjobb esetben is azonnal beírna még egy egyest Patríciának. Valaki mást kell megkérnetek. Az osztályfőnökötöket, mondjuk? – vonta fel a szemöldökét nevetve. – Kecskeméti tanár úr sokkal jobban bejön a… kijön a… na, ebből már nem mászok ki becsülettel. Szóval következő szünetben futás a tanár úrhoz! – kacsintott ránk, még egyszer megölelte Patot, aztán elsüvített a fizikaszertár irányába.

Sárga-zöld csíkos szoknyája úgy libegett utána, mint egy idióta napraforgó.



Kecskeméti osztályfőnök úr megígérte, hogy megtesz mindent, szóval Pat egy kicsit megnyugodott. De amikor utolsó óra végén odamentünk érdeklődni, hogy mire jutott, csak zavartan hápogott, hogy még nem volt alkalma rá. Tehát Pat meglehetős frászban indult haza.

 

Soha nem bírtam felfogni, hogy lehet egy olyan helyre „hazamenni”, mint ahol Pat lakott. Nem a környékkel van bajom, vannak lepukkantabb városrészek Zuglónál. Sőt, Zuglót szeretném is, ha még mindig ott laknék, és nem kellett volna elköltöznünk onnan, amikor elváltak anyámék.

De a lakás, amit az otthonának nevezett… hideg volt, pedáns, iszonyatosan tiszta. Semmi nem utalt arra, hogy itt bárki is élne. Mondjuk, túlzás lenne életnek nevezni, amit Pat és az apja művelt. A vénember le volt százalékolva, valami baja volt a szívével, mióta Pat mamája meglépett, vagy már előtte is, nem tudom. Egész nap lébecolt a kecóban, takarított, és várta haza a lányát. Hogy legyen kit piszkálnia. Ha csak negyedennyire piszkálta a feleségét, megértem, hogy lefalcolt − mondjuk, a lányát azért vihette volna magával. Normális esetben sajnálni kell a betegeket, de komolyan hányingerem lett attól az embertől, ha megláttam.

Nem biztos, hogy segít Patnak, ha ilyeneket olvas az apjáról. De mindegy, állítólag őszintén kell leírni a gondolataimat.

Aznap reggel megint majdnem elkéstünk, ezért anya egészen a suliig bejött kocsival. Ilyenkor meg szoktam várni, elvagyok a többiekkel, de most a Vajda Juci olyan mennyiségű koordinátageometria-házit osztott ki bizonyos vadállatok miatt (Kerekes Gergő és Boldi), hogy jobbnak láttam beülni az iskola egyetlen nyugodt helyiségébe.

A kistanáriba.

A kistanári a nagytanáriból nyílik, anyám – mint a tantestület egyik földrajz–töri szakosa – osztozik rajta a két kollégával, valamint temérdek térképpel és kőzetmintával. Diák általában nem lébecol arrafelé, de amikor elkezdtük a gimit, anya megbeszélte az igazgatóval, hogy ha együtt akarunk hazamenni, megvárhatom a szobában. Régen majdnem mindennap ott dekkoltam, de most is szívesen ültem le anyám észvesztően rendetlen íróasztalához.

Éppen beláttam a nagytanáriba. A Bárónő háttal ült nekem, valami lepedőnyi újságot olvasott. (A Bárónő a nevét még nyolcadikban kapta onnan, hogy pont olyan elegáns, kiismerhetetlen és szeszélyes, amilyennek egy arisztokratát képzel az ember. Amikor átvett minket Kistecától, aki három éven át egyszerre volt anyánk, osztályfőnökünk és magyartanárunk, aztán hűtlenül elhagyott minket nevetséges indokokra − gyerekszülés − hivatkozva, megkaptuk helyette őt és a Kecskemétit.) Két asztallal arrébb a Kecskeméti pakolta a hátizsákját. Indulni készült. „Vajon beszélt már Patríciáról a Bárónővel?” – kérdeztem magamtól, és önkéntelenül felálltam anya asztala mellől. Talán még léptem is kettőt a nagytanári felé.

Kecskeméti egy laza mozdulattal a hátára dobta a zsákját, megeresztett egy viszlátot, és elindult kifelé a tanáriból.

És akkor meglátott engem. Zavarba jött. Visszafordult, és megállt a Bárónővel szemben.

– Ne haragudj, Roberta – kezdte. A tanárnő leeresztette az újságot, feltolta a homlokára a szemüvegét (nocsak, szemüvegben olvas?), és úgy mosolygott rá, ahogy Bear Grylls nézeget egy kövér lárvát (tökéletes fehérjeforrás), közvetlenül fogyasztás előtt.

– Az egyik diákomról van szó… Köves Patríciáról – szedte össze magát a tanár úr. – Tudom, hogy borzalmas feleletet produkált ma, de szeretnélek megkérni, hogy csak holnap vidd fel a jegyét az e-naplóba. Ma szeretne elmenni egy szereplőválogatásra… valami reklámfilmhez… állítólag bekerült a harmadik körbe…

– Gábor, te most arra akarsz megkérni engem, hogy egy nyamvadt casting miatt késve írjam be egy tanuló jegyét?

– Tudod, az apja nagyon szigorú, és…

– Sajnálom, már beírtam.

– Lehet rajta módosítani – próbálkozott Kecskeméti.

– Ugyan már! – csattant fel a Bárónő – És ezzel milyen üzenetet közvetítenék a többiek felé? Ne haragudj, Gábor, nem értelek! Neked mint osztályfőnöknek kötelességed lenne…

– Neki mint osztályfőnöknek lehetősége lenne… Á, mindegy… – szólalt meg mellettem anya. Ijedtemben ugrottam egyet. Azt sem vettem észre, hogy bejött a kistanáriba. – Gyere, induljunk haza, hullafáradt vagyok.

Még egyszer átnéztem a tanáriba. Az osztályfőnökünk válla közé húzott nyakkal iszkolt kifelé.



A kocsiban írtam egy üzenetet Patnak: „beírta”, csak ennyit. Hogy tudja, mire számítson otthon, az apja ugyanis úgy lógott az e-naplón, mint normális földi halandó a Telexen, a Facebookon, a Kossuth rádió hírein vagy az Instagramon, ki-ki lelkülete és életkora szerint. Patríciának soha nem kellett elmondania semmit magáról az apjának, mert az mindent tudott előre. Legalábbis az öreg ezt gondolta. Pedig megvoltak Patnak is a maga kis trükkjei: rengetegszer jött hozzánk „matekot meg fizikát tanulni”, aztán az ideális gázok egyenletei mellé mindig becsúszott egy-egy fotózás, magam sem értem, hogyan…

Zsófi és Lidi lelkesen falazott nekünk, bejelentkeztek a nevünkben az otthoni gépükön, hogy Pat apja, ha ellenőrizni akarja (márpedig akarta), világosan lássa, hogy imádott (?) leánya lelkesen tanul a barátnőivel. Mondjuk, ha a Robi bácsi kicsit árnyaltabban gondolkozik, rájöhetett volna, hogy megvezetjük. De nem gondolkodott árnyaltan. Azt hitte el, amit hinni akart, hogy a lányának semmi egyéb vágya nincs, mint hogy becsületesen helytálljon az iskolában, szerezzen egy jó fizetést ígérő diplomát, és aztán idős napjaiban az ő egyetlen támasza lehessen.

 

Pat viszont máshogy gondolta. Nem az „egyetlen támasz” részt, ezt annál jobban belesulykolta az apja az utóbbi években. Belehalt volna, ha nyíltan ellent kell mondania neki. Pedig állandóan erre biztattuk, főleg Lidi. De Pat eltökélte, hogy bebizonyítja: számára igenis a modellkedés a hivatás. Most lehet, hogy Bánki doktornő például csóválja a fejét, de csak azért, mert nem látta, hogyan virul ki Pat egyetlen másodperc alatt a kamera előtt. Ha lehet, még szebb lett, pedig egyébként egy vacak farmerben meg pólóban, nulla sminkkel is kivirított a Montz Fruzsi-féle műanyag csajok közül. Akik képesek voltak fél ötkor (fél ötkor!) kelni azért, hogy minden szempillájukat a megfelelő, igéző szögbe göndörítsék. Nem csoda, ha zsigerből gyűlölték Patot. De nemcsak őt. Lidit, Zsófit meg engem is, sőt minket talán még jobban.

Mert Patra még lehetett mondani, hogy ostoba, szőke liba (bár valszeg bármelyik másik suliban színötös lett volna simán). De Lidire, aki botrányosan hasonlított Emma Watsonra, és közben csak azért nem volt kitűnő, mert utálta, ha bárki ezzel szívatja, vagy Zsófira, aki a legrangosabb helyeken, igazi irodalmároktól tanulta a szépírást, és akinek a verseit rendszeresen lehetett olvasni, nemcsak online, hanem valódi, nyomtatott irodalmi lapokban is (a Bárónő láthatóan nagy örömére), és közben mintha a Disney-klasszikus Hófehérkéből lépett volna ki… szóval rájuk már nehezebben lehetett alkalmazni a „szép, de ostoba” sémát.

És mellesleg rám is elég nehéz lenne. Van egy rakat bajom magammal, mint minden normális embernek tizenhárom és tizennyolc éves kora között. (Tizenhárom és negyvenöt minimum, ha anyámat nézem. A nagy-anyáim szemmel láthatóan kibékültek magukkal, tehát hatvan felett van remény.)

Érzelmileg megrekedtem egy teáskanna szintjén, de egyáltalán nem nézek ki rosszul, az alakomról a hat év versenyszerű könnyűatlétika gondoskodott, még akkor is, ha tavalyelőtt óta csak hobbiból futok. Hetente minimum nyolcvan kilométert. Az agyamról meg csak annyit, hogy a Vajda Juci nagyobb összegben merne fogadni bárkivel, hogy tizenkettedikben megnyerem az OKTV-t matekból. Vagy fizikából. Esetleg mindkettőből.

Már ha egyáltalán visszamegyek a suliba.

Amikor elküldtem Patríciának azt az üzenetet, valamelyest megnyugodtam. Tudtam, hogy valamiért fontos neki ez a ma esti casting, de nem ez lett volna az első, amire nem engedi el az apja.

Anyával hazakocsikáztunk, ő nekiállt vacsit főzni, és kijavítani a tizenegyedikesek törifelmérőit. Bármennyire könyörögtem, nem mutatta meg senkiét, a Lidi bátyjáét meg különösen nem. Közben hamiskásan mosolygott, utálom ezt a mosolygását, tudnia kellett volna, hogy egyáltalán nem érdekel Hargitai Márk, csak úgy, mint Hargitai Lídia testvére. Barátnők tesójával nem randizunk, ez elvi kérdés. Volt… akkoriban. Még akkor sem, ha olyan elképesztően helyesek, mint Hargitai Márk, aki, ugye, Lidi bátyja.

 

Hargitai Márk. Tudni sem akarok róla. Pat úgyis ismeri a történetet. És nem ezért írom ezt a vackot.

Anya a világból ki tud üldözni a hamiskás, „értem én” mosolyával. Menekülőre fogtam hát, futottam négy kört a Liget körül, a „nyócker”-nek is megvannak a maga előnyei.

Mikor zuhanyzás után leültem, és a tanulás látszatát keltve bekapcsoltam a gépet, Lidi és Zsófi üzenetei ordítottak rám. Tényleg, már legalább három órája nem voltam onlány, és ez − beismerem − elfogadhatatlan és megengedhetetlen. Szóval gyorsan becsatlakoztam a megszokott kis négyes – illetve most csak hármas – chatünkbe.

 



	
Zsófia, Hargitai, kata hamar, Patrícia







kata hamar:


itt vok



Lídia Hargitai:


na vegre
hol a fenebe
voltal



kata hamar:


szaladgálni
Pat megnyugodott?



V.-Nagy Zsófia:


Azt nem mondanám.
A villamosra még bőgve szállt fel. 🙂




Lídia Hargitai:




de aztan megnyugodott nagy nehezen 🙂



kata hamar:


most mért is olyan fontos ez a csating?



V.-Nagy Zsófia:


Milyen ING, Kata, drága? 🙂



kata hamar:


casting, hülye. :)



Lídia Hargitai:


mert ez vegre nem TFCD



V.-Nagy Zsófia:


???



Lídia Hargitai:


ha ezt a melot megkapna fizetnenek is neki
nem is keveset
a TFCD az amikor
a kepet kapja a fotozasert
hatha a kecskemeti meggyozte a baronot
hogy ne irja be



V.-Nagy Zsófia:


Akkor az olyan, mint a barter, nem?
Próbálta valaki hívni? Már Patot.



kata hamar:


nem győzte meg.



Lídia Hargitai:


honnan tudod



kata hamar:


a kistanáriban vártam anyut.
a kecso meg épp indult haza,
amikor meglátott. hogy ott vok.
akkor fordult vissza. de elég simán lepattintotta a a nő



Lídia Hargitai:


a szemet!!! nem is akart vele beszélni
szerintem



V.-Nagy Zsófia:


Az osztályfőnökünk, ki kell jelenteni, elég nagy puhapöcs.



kata hamar:


szerintem sem fordul vissza, ha nem lát meg



V.-Nagy Zsófia:


Nem veszi fel. Mármint Pat a telefont. Illetve nem kapcsolható.



kata hamar:


amikor küldtem neki smst azt megkapta még



Lídia Hargitai:


legalabb veszekedtek?



kata hamar:


kik



V.-Nagy Zsófia:


Kik?



Lídia Hargitai:


kecso meg a VB



kata hamar:


nem jellemző. A Bárónő lealázta egy percben



Lídia Hargitai:


HOGY MIERT ILYEN BEEEENAAAA OFOT KAPTUNK!!!!



V.-Nagy Zsófia:


Szerintem a Bárónő mindenkit lealázna.
Valaki nagyon utálja az ofőt, mióta nem került be
a biosz versenycsapatba. :D



Lídia Hargitai:


nem alaz le mindenkit. a barono. mark meselte
hogy tavaly a vjuci ugy elhallgattatta ot amikor
valakivel ki akart cseszni hogy orom volt nezni.
az osztalya elott. Mert a vj erdekes ki tud allni
az osztalyaert.
nem a versenyert utalom
hanem mert bena



kata hamar:


szerintetek elvette tőle?



V.-Nagy Zsófia:


?



kata hamar:


az apja a telóját
ptól



V.-Nagy Zsófia:


Biztosan, mert nem csak nem veszi fel.
Ki is van kapcsolva. Na, mennem kell, sziasztok.
Holnap a suliban.




 





	
V.-Nagy Zsófia elhagyta a beszélgetést







Lídia Hargitai:


en is mek
remelem nem oli meg az apja
pt
holnapig
egyebkent nem a verseny miatt utalom kecsot
hanem a terem miatt
amit lenyúltak tolunk
na pa




 





	
Lídia Hargitai elhagyta a beszélgetést








2.
 
ŐSZ
(EGYRE INKÁBB)

Másnap reggel Pat nem jött iskolába. Lidi is elkésett miatta, vagy két buszt elengedett, hogy megvárja, de nem volt sehol. A telója még mindig kikapcsolva, szóval rendesen megijedtünk. Az apja egy rémisztő vénember, és akármennyire is védte Pat, hogy a betegsége miatt ilyen, meg azért, mert a felesége egy büdös szó nélkül faképnél hagyta, én valahogy pont így képzeltem a kettős életet élő, pszichopata sorozatgyilkosokat.

Az első óra fizika volt, Vajda Juci egy intéssel a helyére zavarta a hetest (mostanában sosem lehet tudni, hogy kinél kell jelenteni, és kinél nem), nélküle is kiszúrta, hogy Pat nem ül ott Lidi mellett.

– Tudja valaki, mi van Köves Patríciával? – kérdezte köszönés helyett, miközben a táskáját (ami leginkább egy százéves, színehagyott perzsaszőnyegre hasonlított) merész ívben odahajította a tanári asztalra.

– Gondolom, szobafogságot kapott a tegnapi modellértékű jegye miatt – szólt be a jövő értelmiségéhez méltó intelligenciával Montz Fruzsi, a tésztaseggűek szektorából.

– Valóban? – nézett rá szelíden a tanárnő. – Te viszont szerencsére itt vagy, tehát semmi sem akadályoz meg abban, hogy egy szintén modellértékű fizikafelelettel kezdd a napot! Az ideális gázok modellezéséből.

Fruzsi lesápadt. Kiment a táblához, makogott valamit összevissza, aztán a tanárnő megszánta, és adott neki egy kegyelempéldát. A kettesért. De annyira szétszórt volt, hogy a megoldásra nem is figyelt oda. A Vajdajuci. Állandóan Patrícia üres helyére tekingetett. Mondjuk, én is, de ez nem akadályozott meg abban, hogy kiszúrjam, hogy a Montz kábé ötven helyen rontotta el a példát. És abban sem, hogy erre − kimagasló empátiáról téve tanúságot − a Vajda Juci figyelmét is felhívjam.

A tanárnő éppen a megérdemelt jegyet véste fel a – természetesen napocskás – füzetébe, amikor nyílt az ajtó.

És Pat papája viharzott be rajta. Meglehetősen feldúltan.

– Mint egy sorozatgyilkos – nyögte be félhangosan valamelyik fiú.

– Azonnal mondjátok meg, hol van a lányom! – trappolt hozzánk, teljes mértékben mellőzve a felesleges protokolláris köröket.

Kivételesen még Lidi is csak hápogott, pedig ez nem volt jellemző rá.

Pat apja rátámaszkodott a padra, Zsófival meg velem szemben, és úgy zihált, hogy azt hittem, ott rögtön infarktust kap.

Mondjuk, nem sajnáltam volna túlságosan.

– Tudom, hogy veletek volt tegnap délután! – kiabált. Úgy fröcsögött a szájából a nyál, hogy csupa apró pötty lett a pad. Meg, gondolom, mi is.

Zsófi felpattant, elkezdett hátrálni, én meg a határán voltam annak, hogy nekiugrom a pacáknak.

– Uram, ezt beszéljük meg inkább odakint! – jelent meg a semmiből Vajda Juci. És átölelte Pat papájának vállát. Ismétlem: átölelte. És elkezdte ellentmondást nem tűrő szelídséggel kifelé kormányozni a teremből. – Nézze, megértem, hogy aggódik Patrícia miatt. Mindannyian aggódunk. De felesleges…

– Nem keresik… hetvenkét óráig nem keresik… – kezdett erre zokogni, felnőtt férfihoz „méltón” Pat apja, és csak motyogott magában, amíg Vajda Juci szépen kivezette a teremből.

Az osztály vagy egy percig halálos kussban ült.

Aztán elkezdtünk megállíthatatlanul röhögni.



Az elkövetkező három napban nem történt semmi, azonkívül, hogy Zsófi írt egy szívhez szóló „keressük” felszólítást, amihez csatoltuk Pat egyik legszebb, egész alakos képét. A poszt pontosan 1897 megosztást ért el huszonnégy óra alatt, de semmit (már ha a 458 „sunáznám”, a 396 „szegény gyerek, már biztosan Romániában/Bécsben/Ukrajnában van”, illetve a 87 „Kellemes dubajozást, Patrícia” jellegű hozzászólást nem számítjuk eredménynek) nem értünk el vele. A világháló népe tényleg csodákra képes.

Péntek reggel viszont megszállták a zsaruk az osztályt. Kérdezgettek mindenfélét Patríciáról, hogy tudja-e valaki, hova ment, meg ilyenek. Mit mondjak, jókor.

Hármunkat elég jól megforgattak, több nyomozó is kikérdezett minket, modellkedésről, fiúkról, Pat egyéb kapcsolatairól. Szépen felsoroltuk nekik, kikkel randizgatott, milyen stúdiókba járt mostanában castingokra meg fényképezésekre, de ezt a mostanit például fogalmunk sem volt, ki szervezte, szóval nem tudtunk mondani semmit.

Persze az ofővel is beszéltek, méghozzá pont a biológiaóra elején, de az csak a kezét tördelte, tényleg látszott rajta, hogy aggódik Patríciáért.

– Inkább akkor aggódott volna, amikor a Bárónővel csacsogott – sziszegte ellenségesen Lidi. – Azóta csesztet minket mindenki, mióta ő az ofő! Miatta van az egész! Akkor vették el az osztálytermünket. És Huzelkát is. Egyszerűen minden, minden szarság miatta van! – csapott a padra, de úgy, hogy még az egyik nyomozó is felfigyelt ránk. Felpattant, és kirohant a teremből, mi meg Zsófival csak néztünk ki a fejünkből tehetetlenül.

 

A Huzelka meg a régi terem, az nagyon megviselte Lidit. Huzelka kémiát tanított, zseniálisan, Lidi (és az egész osztály) istenítette őt, de mivel Kecsó is biosz−kémiás, mint új ofő, átvett minket. És szerintem egyáltalán nem tanít rosszul. Mondjuk, erélytelen, meg pont senki nem figyel rá, de a magyarázatai tök logikusak.

A terem, az más. Tényleg az egyik legjobb volt az egész épületben, tágas, világos, magasföldszinti, közel a büféhez, a tanárihoz, a vécéhez, szóval mindenhez, ami egy suliban fontos. Ráadásul Lidiék szülei is ebben a teremben tanultak négy évig, mert akkor minden gimnázium négyéves volt. A családi legendárium szerint itt jöttek össze, a tanári asztal alatt csókolóztak először valami osztálybuli alkalmával. És amikor megkaptuk, illetve a lányuk (és mellesleg az osztálya) megkapta azt a termet, Lidi szülei egy rakat pénzből felújíttatták: új padló, beépített szekrény, ledes fénycsövek. Aztán mikor Kisteca elhagyott minket (ismétlem, csalárd módon), egy csomó osztályfőnök (leginkább a nők) rástartolt a termünkre. A Kecsó meg nem akart botrányt (abban az évben érkezett a suliba, meg egyébként sem az a keménykedős fajta), inkább intézzék el a tanárnők egymás között a maguk retikülpörgetős, „dejólnézelkimadrágám” módján. Simán felköltözött velünk a harmadikra, a fizika- és a bioszszertár közé, ahonnan a legközelebbi vécét is csillagászati egységben mérjük.

Ezt az egészet egyébként anyámtól tudom. Ő is ki volt bukva Kecskeméti tanár úrra. Egyrészt, mert elvették azt a pazar termet a lánya osztályától. Másrészt, mert nem sikerült a saját osztályának megszereznie.

A hétvégét kollektív idegbajban töltöttük. Meglepő módon most, hogy gáz volt, az osztály elkezdett közösségként viselkedni, pedig az utóbbi öt évben nem nagyon volt erre példa. Tennünk kellett valamit, szóval szombat délutánra összetrombitáltuk a népet (még Montz Fruzsi és a sleppje sem húzta ki magát). Zsófi végigtelefonálta az összes ismerőst, meg az ismerősök ismerőseit, még Pat régebbi osztálytársait is előkerítette valahogy. Zsófi jó az ilyen dolgokban, ha ki kell találni vagy meg kell szervezni valamit. Mondjuk, nem szívesen fecsérli a tehetségét piszlicsáré ügyekre, de Pat eltűnése minden volt, csak nem jelentéktelen.

Vagy ötvenen összejöttünk a Deák téren, komolyan, olyanok voltunk, mint egy flashmob. Aztán öt-hat fős csapatokat alakítottunk, és felosztottuk a várost. Pat fényképével a kezünkben benéztünk minden romkocsmába, klubba, hajnalig kérdezősködtünk, de semmire nem jutottunk.

Tősgyökeres józsefvárosi lévén megnyertem a nyóckert, én soha nem féltem errefelé, de azért jóleső érzés volt, hogy néhány nyápicnak épp nem nevezhető srác kísér ide-oda (Kovács Samut − korosztályos vízilabda-válogatott −, Bernáth Samut − zöld öves karatés −, Hargitai Márkot és V.-N. Kornélt is beleértve).

Az már kevésbé volt jó érzés, amikor egy jólelkű háromajtós szekrény kedvesen elirányított minket az egyik drogambulanciára, ahol a leharcolt külsejű szocmunkás (inkább dealernek néztem volna) csak annyit tudott felelni a kérdezősködésünkre, amennyit a sok fészes kommentelő nagyokos: hogy reméli, jól elvan a barátnőnk Dubajban.



Ehhez képest elég nagy volt a döbbenet, amikor Patrícia hétfőn, utolsó óra után minden előzetes bejelentés, telefonos visszahívás, e-mailekre, SMS-ekre, különböző közösségi oldalakon küldött aggódó üzenetekre való reakció nélkül megjelent a suli előtt.

Szokás szerint mi hárman vánszorogtunk ki utolsónak a tornaöltözőnek becézett penésztenyészdéből, és természetesen éppen a „találjuk meg Patríciát” projekt következő lépésein agyaltunk.

Ott állt a zebra túloldalán, a kistéren.

Amikor megláttuk, nettó fél percig nem kaptunk levegőt. Aztán átrohantunk az úton, egy fekete Audi csikorogva fékezett előttünk.

Pat nem nézett ki rosszabbul, mint máskor, talán sápadtabbnak tűnt, és nem volt hajlandó megszólalni sem. Csak a vállát vonogatta, Lidi erre enyhén szólva kiakadt, úgy ordított vele, hogy valszeg még Budán is hallani lehetett. Pat persze elkezdett bőgni és összevissza motyogni, kajakra, mint a faterja, meg könyörögni, hogy ne vigyük a rendőrségre. Meg hogy tök normálisak voltak vele, meg hogy nem mer hazamenni az apjához.

Ezzel mind a hárman tökéletesen azonosulni tudtunk.

A legjobb ötletek mindig is Liditől jöttek, de most egyszerre mondtuk hárman, hogy „Vajdajuci”, aztán Patot két oldalról erősen megragadva (nehogy megint köddé váljon) rohantunk vissza a suliba.

Vajda Jucival csak egyetlen probléma volt: valami továbbképzés miatt már délben lelépett. És egyéb tanárokból sem volt valami nagy a felhozatal, így, három után.

Pat jobb híján újra elkezdett sírni és motyogni. Zsófié volt az anyaszerep, ölelgette ezerrel, mi meg Lidivel próbáltunk megoldásorientáltan gondolkodni.

És akkor megláttuk az ofőt.

És ő is meglátott minket.

– Patrícia! Hát… te… de jó, hogy egyben vagy! – vágtatott oda hozzánk. – Hol voltál? Nem történt bajod? Édesapád tudja, hogy itt vagy? Értesítettétek már a rendőrséget? – kérdezte, és két kézzel megmarkolta Pat vállát, csak hogy lássa, nem valami hologram-e.

Pat próbálta magát összeszedni, és ha nem is értelmesen, de elmondani, mi a szitu. Zsófi egy hatalmas sóhajjal félbeszakította:

– Az van, tanár úr, hogy Pat nem mer hazamenni egyedül. Az apja egy pszichopata, simán megöli. És mi sem merünk hazamenni vele. Valaki felnőttnek el kellene jönni, hogy…

– Hát akkor szerintem a legjobb lesz, ha elmentek a rendőrségre, és…

– De Pat nem akar a rendőrségre menni! – tiltakozott Lidi. – Bajba keverné azokat, akiknél parkolt, és egyébként is…

– A tanár úr nem tudna velünk jönni? – kérdeztem én.

– Az az igazság, hogy nekem most elég fontos dolgom van. Persze ez is elég fontos, de ebben az esetben biztos vagyok benne, hogy a legjobb lenne a rendőrség segítségét kérni, hogy…

– Én elmegyek veletek – hallottuk a tanári ajtajából.

– Te? – nézett hátra az ofő. – De hát te nem is tanítod őket…

– A lányom barátnője – válaszolt az anyám.

– Gondold meg, Erika – vitatkozott Kecsó. – Lehet, hogy mégis jobb lenne a rendőrségre menni… mennünk. Ha Patrícia édesapja tényleg labilis idegileg… te mégiscsak egy…

Anyám, ugye, minősített esete a „negyven kiló vasággyal”-féle nőknek. Momentán másfél fejjel vagyok magasabb nála. Viszont elképesztően elszánt bír lenni.

– Nos, ha arra gondolok, hogy az osztálykirándulásotokra megfelelnék… Nyugodj meg, nem lesz semmi baj. Menj csak a dolgodra.

– De nincs is dolgom… ha jobban meggondolom. Mármint, ha te… – mondta Kecskeméti, mire anyám egy metsző pillantással elhallgattatta (ezt a pillantást ismertem, de azt hittem, csak a közvetlen családtagjaira alkalmazza), és felénk fordult.

– Gyerünk, csajok! Kata, fuss vissza a táskámért! Lidi, hozd Pat cuccát! Szerencsére kocsival jöttem. Hova megyünk?



Mire kiértünk Zuglóba, Pat konkrétan úgy nézett ki, mint egy zombi. Csak még pluszban remegett.

– Biztosan itthon van édesapád? – kérdezte anya a társasházi lakás ajtaja előtt Patríciát.

– Itthon van, hol a gyászban lenne? – felelt helyette Lidi. – Bocs, csak halál ideges vagyok…

– Ahogy én is – vett pár nagy levegőt anyám. – Először is: én beszélek. Másodszor: ha elkezd őrjöngeni, vagy bántani akar valakit, nyomás a kocsi…

– Ő nem őrjöng, és nem üt – nyögte ki az első értelmes mondatot Pat. – Csak a szavaival…

